Temeljem članka 95. Zakon o komunalnom gospodarstvu („Narodne novine“, broj 68/18 i 110/18) i članka 32. Statuta Grada Skradina («Službeni vjesnik Šibensko-kninske županije», broj 10/09, 5/13 i 3/18), Gradsko vijeće Grada Skradina na 12. sjednici, od 31. siječnja 2019. godine, donosi

**ODLUKU O KOMUNALNOJ NAKNADI**

 **OPĆE ODREDBE**

Članak 1.

Ovom Odlukom određuju se:

1. područja zona u Gradu Skradinu u kojima se naplaćuje komunalna naknada
2. koeficijent zone (Kz) za pojedine zone u Gradu Skradinu u kojima se naplaćuje komunalna naknada
3. koeficijent namjene (Kn) za nekretnine za koje se plaća komunalna naknada
4. rok plaćanja komunalne naknade
5. nekretnine važne za Grad Skradin koje se u potpunosti ili djelomično oslobađaju od plaćanja komunalne naknade
6. opći uvjeti i razlozi zbog kojih se u pojedinačnim slučajevima odobrava djelomično ili potpuno oslobađanje od plaćanja komunalne naknade.

Članak 2.

Komunalna naknada je novčano javno davanje koje se plaća za održavanje i građenje komunalne infrastrukture.

Komunalna naknada je prihod proračuna Grada Skradina koji se koristi za financiranje održavanja i građenja komunalne infrastrukture, a može se koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu Grada Skradina, ako se time ne dovodi u pitanje mogućnost održavanja i građenja komunalne infrastrukture.

Članak 3.

 Komunalna naknada plaća se za:

- stambeni prostor

- garažni prostor,

- poslovni prostor,

- građevinsko zemljišta koje služi obavljanju poslovne djelatnosti,

- neizgrađeno građevinsko zemljište.

Članak 4.

 Komunalnu naknadu plaća vlasnik nekretnine iz članka 3. ove Odluke, odnosno korisnik nekretnine ako je obveza plaćanja komunalne naknade pisanim ugovorom prenesena na korisnika, ako je koristi bez pravne osnove ili ako se ne može utvrditi vlasnik nekretnine.

 Vlasnik nekretnine solidarno jamči za plaćanje komunalne naknade ukoliko je obveza plaćanja prenesena pisanim ugovorom na korisnika.

 Obveza plaćanja komunalne naknade nastaje danom izvršnosti uporabne dozvole odnosno danom početka korištenja nekretnine koja se koristi bez uporabne dozvole, danom sklapanja ugovora kojim se stječe vlasništvo ili pravo korištenja nekretnine, danom pravomoćnosti odluke tijela javne vlasti kojim se stječe vlasništvo nekretnine, danom početka korištenja nekretnine koja se koristi bez pravne osnove.

  Obveznik plaćanja komunalne naknade dužan je, u roku od 15 dana od dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade, kao što je promjena obračunske površine ili promjena namjena nekretnine, prijaviti nastanak te obveze ili promjene podataka Jedinstvenom upravnom odjelu Grada Skradina.

Ukoliko obveznik komunalne naknade ne prijavi nastanak obveze plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveze plaćanja komunalne naknade u propisanom roku dužan je platiti komunalnu naknadu od dana nastanka obveze.

 **1. PODRUČJA ZONA U KOJIMA SE NAPLAĆUJE KOMUNALNA NAKNADA**

Članak 5.

Komunalna naknada plaća se na cijelom području Grada Skradina.

 Područje Grada Skradina dijeli se, ovisno o pogodnosti položaja i stupnju opremljenosti objektima i uređajima komunalne infrastrukture, na tri zone i to:

I ZONA- Skradin,

II ZONA- Bićine, Dubravice, Gračac, Ićevo, Krković, Lađevci, Plastovo, Piramatovci, Rupe,

 Skradinsko polje, Sonković,

III ZONA Sva ostala naselja Grada Skradina koja nisu navedena pod I i II zonu.

 **2. KOEFICIJENT ZONE (KZ)**

Članak 6.

 Koeficijent zone (Kz) utvrđuje se kako slijedi:

* za prvu zonu koeficijent zone ……………1,00
* za drugu zonu koeficijent zone …………. 0,80
* za treću zonu koeficijent zone ………….. 0,60

**3. KOEFICIJENT NAMJENE (KN)**

Članak 7.

Koeficijent namjene (Kn) utvrđuje se ovisno o vrsti nekretnine za koju se plaća komunalna naknada, te iznosi za:

―    stambeni prostor                                                      1,00

―    garažni prostor  1,00

―   neizgrađeno građevno zemljište                                 0,05

―    prostore kojima se koriste neprofitne organizacije    1,00

Posebno se utvrđuje koeficijent namjene (Kn) 1,00 za nekretnine:

―    prostori u kojima se obavlja djelatnost predškolskog, osnovnog, srednjeg i visokog obrazovanja

Ovisno o vrsti djelatnosti koeficijent namjene (KN) za poslovne prostore utvrđuje se za:

1.    uklanjanje otpadnih voda, sanitarne i druge slične djelatnosti, skupljanje, pročišćavanje i distribucija vode ……………………………………………………………………………….…… …..….**5,00**

2.   šumarstvo, ribarstvo, graditeljstvo i proizvodnju hrane i pića, tekstila i tekstilnih proizvoda, kože i proizvoda od kože, kemikalija i kemijskih proizvoda, proizvoda od gume i plastike, metala i proizvoda od metala, nemetalnih mineralnih proizvoda, strojeva i uređaja, električne i optičke opreme, prijevoznih sredstava, te ostalu prerađivačku industriju, popravak predmeta za osobnu uporabu i kućanstvo, preradu drva i proizvoda od drva, proizvodnju celuloze, papira i proizvoda od papira, izdavačku i tiskarsku djelatnost ……..………………………………………………… **5,00**

3.   trgovinu na malo, trgovinu na veliko, djelatnost novinskih agencija, poštanske i kurirske usluge, veterinarske djelatnosti, djelatnosti medicinske i stomatološke prakse i humane medicine, ljekarnička djelatnost, računalne i srodne djelatnosti, eksploatacija kamena i ostalih ruda, djelatnost auto – škole……………………………………………………………………….………….….**5,00**

4. financijsko posredovanje, banke, osiguravajuća društva, telekomunikacije, poslovanje nekretninama,

 opskrba električnom energijom………………………………………………………………..…**8,00**

5. hotelijerstvo, ugostiteljstvo (caffee bar, restaurant, bistro, buffet, night club, pizzeria i sl.), te

 kampove, vodeni i zračni prijevoz, djelatnosti putničkih agencija i turoperatora, ostale usluge u

 turizmu, djelatnost ostalih agencija u prijevozu, djelatnost marina…………….………………...**6,00**

6. objekti za sport, zabavu i rekreaciju…………………………………………….…………….…..**6,00**

7. usluge parkiranja …………………………………………………………………………………**3,00**

8. djelatnost kockanja i klađenja…………………………………………..….................................**10,00**

9.  sve ostale nespomenute proizvodne djelatnosti ………………………………………….……….**5,00**

10.  sve ostale nespomenute neproizvodne djelatnosti ………….…………………..………………**6,00**

 Za građevinsko zemljište koje služi za obavljanje poslovne djelatnosti, koeficijent se namjene utvrđuje u iznosu od 10% koeficijenta namjene koji je u stavku 3. ovoga članka određen za poslovni prostor.

 Za poslovni se prostor i građevinsko zemljište koje služi za obavljanje poslovne djelatnosti, kad se poslovna djelatnost ne obavlja  više od šest (6) mjeseci u kalendarskoj godini, koeficijent namjene umanjuje za 50%, ali ne može biti manji od koeficijenta namjene za stambeni prostor, tj. za neizgrađeno građevinsko zemljište.

 Kada se u poslovnom prostoru ne obavlja poslovna djelatnost, koeficijent namjene iznosi 1,00 sve do početka obavljanja djelatnosti.

**4. ROK PLAĆANJA KOMUNALNE NAKNADE**

Članak 8.

 Komunalna naknada za stambeni prostor obračunava se i naplaćuje obveznicima iz I, II i III zone tromjesečno, a fakturira se dva puta godišnje.

Komunalna naknada za poslovni prostor fakturira se i naplaćuje mjesečno, najkasnije do zadnjeg dana u tekućem mjesecu za taj mjesec.

Na dospjeli iznos neplaćene komunalne naknade obveznik komunalne naknade plaća zateznu kamatu po stopi određenoj pozitivnim zakonskim propisima.

Ako obveznik dospjelu obvezu utvrđenu rješenjem o komunalnoj naknadi ne ispuni, rješenjem će se ovršiti u postupku i na način propisan zakonom kojim se uređuju opći odnosi između poreznih obveznika i poreznih tijela koja primjenjuju propise o porezima i javnim davanjima.

  **5. NEKRETNINE VAŽNE ZA GRAD SKRADIN KOJE SE U POTPUNOSTI ILI DJELOMIČNO OSLOBAĐAJU OD PLAĆANJA KOMUNALNE NAKNADE**

Članak 9.

 Kao nekretnine važne za Grad Skradin, za koje se ne plaća komunalna naknada, određuju se:

1. objekti komunalne infrastrukture i površine javne namjene,

2. šumsko zemljište,

3. javni otvoreni sportski tereni,

4. zgrade i zemljišta u vlasništvu Grada koja se koriste za djelatnosti koje se financiraju iz

 proračuna Grada Skradina,

5. zgrade i zemljišta kojima upravljaju ustanove i poduzeća u 100%-tnom vlasništvu Grada

 Skradina

6. koje se upotrebljavaju za djelatnost vatrogasnih službi i vatrogasnih udruga,

7. koje služe vjerskim zajednicama za obavljanje njihove vjerske i obrazovne djelatnosti

8. za građevna zemljišta na kojima su spomen područja, spomen obilježja i masovne grobnice,

9. objekte, prostore i zemljišta koje koristi Crveni križ i Caritas,

 Za nekretnine iz prethodnog stavka komunalna naknada plaća se ako su date u zakup, najam ili privremeno korištenje drugim korisnicima uz plaćanje zakupa, najma ili drugog oblika naknade za korištenje te nekretnine.

**6. OPĆI UVJETI I RAZLOZI ZBOG KOJIH SE U POJEDINAČNIM SLUČAJEVIMA ODOBRAVA DJELOMIČNO ILI POTPUNO OSLOBAĐANJE OD PLAĆANJA KOMUNALNE NAKNADE**

Članak 10.

Od plaćanja komunalne naknade oslobađaju se:

1. obveznici koji primaju zajamčenu minimalnu naknadu sukladno rješenju Centra za socijalnu skrb, za vrijeme dok takvo pravo traje,

2. vlasnici odnosno korisnici nekretnina koje se ne mogu koristiti uslijed oštećenja uzrokovanih požarom, poplavom ili drugim elementarnim nepogodama, i to za 6 mjeseci,

3. vlasnici odnosno korisnici poslovnih prostora koji su u rekonstrukciji pa se uslijed obavljanja radova ne mogu koristiti, pod uvjetom da je za te radove ishodovana odgovarajuća dokumentacija, i to za vrijeme trajanja rekonstrukcije,

 Obveznik iz stavka 1. točka 1. ovog članka, dužan je prilikom podnošenja zahtjeva za oslobađanje od plaćanja komunalne naknade dostaviti potvrdu ili rješenje nadležnog tijela o korištenju minimalne zajamčene naknade za svaku kalendarsku godinu.

Članak 11.

Jedinstveni upravni odjel Grada Skradina rješenjem odlučuje o pravu na oslobađanje obveze plaćanja komunalne naknade.

Rješenje o oslobađanju od plaćanja komunalne naknade, donosi se za svaku kalendarsku godinu.

Rješenje iz prethodnog stavka donosi se na pisani zahtjev obveznika plaćanja i dokaza da ima pravo na oslobađanje od plaćanja komunalne naknade.

Pisani zahtjev i dokazi dostavljaju se do kraja tekuće godine u kojoj se traži oslobođenje.

 **6.1. SMANJENJA KOMUNALNE NAKNADE ZA POSLOVNU DJELATNOST**

Članak 12.

 Grad Skradin u cilju poticanja poduzetnika za izgradnju proizvodno-prerađivačkih objekata na području Grada Skradina, poduzetnike u prvoj godini od nastanka obveze plaćanja komunalne naknade za poslovni prostor oslobađa u potpunosti, a drugoj godini oslobađaju se za 50% iznosa komunalne naknade. U trećoj godini iznos komunalne naknade plaća se u cijelosti.

**7. OBRAČUN KOMUNALNE NAKNADE**

Članak 13.

Komunalna naknada obračunava se po četvornome metru (m²) površine nekretnine za koju se utvrđuje obveza plaćanja komunalne naknade, i to za:

―    stambeni, poslovni i garažni prostor po jedinici korisne površine,

―    građevinsko zemljište koje služi obavljanju poslovne djelatnosti i neizgrađeno građevinsko

 zemljište po jedinici stvarne površine.

Iznos komunalne naknade po četvornome metru (m²) površine nekretnine utvrđuje se množenjem:

―    koeficijenta zone (Kz),

―    koeficijenta namjene (Kn) i

―    vrijednosti boda komunalne naknade (B).

 Mjesečni iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornome metru (m²) površine nekretnine.

Formula za obračun godišnjeg iznosa komunalne naknade je: KN = 12 x m2 x (KZ x KN x B).

**8. RJEŠENJE O KOMUNALNOJ NAKNADI**

Članak 14.

 Rješenje o komunalnoj naknadi donosi i ovršava Jedinstveni upravni odjel Grada Skradina u postupku i na način propisan zakonom kojim se uređuju opći odnos između poreznih obveznika i poreznih tijela koja primjenjuje propise o porezima i drugim javnim davanjima.

Rješenjem iz stavka 1. ovog članka uređuje se:

* obveznik plaćanja komunalne naknade,
* visina komunalne naknade po m2 nekretnine,
* obračunska površina nekretnine,
* mjesečni iznos komunalne naknade,
* godišnji iznos komunalne naknade,
* način i rok za plaćanje.

Članak 15.

 Rješenje iz prethodnog članka donosi se do 31. ožujka tekuće godine, ako se odlukom Gradskog vijeća Grada Skradina mijenja vrijednost boda komunalne naknade ili drugi podatak bitan za izračun komunalne naknade u odnosu na prethodnu godinu kao i u slučaju promjene drugih podataka bitnih za utvrđivanje obveze plaćanja komunalne naknade.

Članak 16.

 Vrijednost boda komunalne naknade određuje se Odlukom o vrijednosti boda komunalne naknade koju donosi Gradsko vijeće Grada Skradina.

**9. PRIJELAZNE I ZAVRŠNE ODREDBE**

Članak 17.

 Stupanjem na snagu ove Odluke prestaje važiti Odluka o komunalnoj naknadi („Službeni vjesnik Šibensko-kninske županije“, broj 5/00, 10/00, 6/01, 21/01 i 3/06).

Članak 18.

 Ova Odluka stupa na snagu osmog dana od dana objave u „Službenom vjesniku Šibensko-kninske županije.

KLASA:363-03/19-01/1

URBROJ:2182/03-02-19-1

Skradin, 31. siječnja 2019. god.

**GRADSKO VIJEĆE**

 **GRADA SKRADINA**

### PREDSJEDNICA

 Nadija Zorica, v.r.